Ի դեպ, նույն պատրանքը ստեղծելու փորձը, այս անգամ արդեն կեղծ քարոզչության տեսքով, իրականացվեց Վատիկան այցի եւ Ֆրանցիսկոս Պապի հետ ոնեցած առանձնազրույցի բովանդակության կեղծման միջոցով: Թուրքական որոշ լրատվամիջոցներ, առանց որեւէ պաշտոնական աղբյուրի հղման, հաղորդել են, թե իբրեւ Էրդողանի հետ հանդիպման ընթացքում Կաթոլիկ քահանայապետը Հայոց ցեղասպանության հարցում «Թուրքիային համերաշխություն է հայտնել»։ Ի դեպ, այս ապատեղեկատվությունը բավական կազմակերպված կերպով արտատպվեց նաեւ որոշ ադրբեջանական ԶԼՄ-ներում՝ արդեն թուրքական կայքերին կատարված հղումով: Մինչդեռ որեւէ պաշտոնական սկզբնաղբյուրում, անգամ Թուրքիայի նախագահի պաշտոնական կայքում Էրդողանին վերագրված վերոնշյալ խոսքերը գոյություն չունեն: